Formidling

Frederiksholms Kanal 12

1220 København K

Tlf 33 13 44 11

MOB 41 20 60 19

E-MAIL nynne.bojsen.faartoft@natmus.dk



|  |
| --- |
|  |
|  | 24. februar 2014 |  |  |  |

**Efterlysning: Var din far chauffør i De Hvide Busser?**Nationalmuseet søger mennesker, fortællinger og genstande med tilknytning til De Hvide Busser, som reddede over 17.000 mennesker ud af kz-lejrene under 2. verdenskrig. Formålet er en stor særudstilling i anledning af 70-året for redningsaktionen.

I 2. verdenskrigs allersidste tid kørte hvide busser med malede røde kors på sider og tag i rutefart mellem Danmark og kz-lejre i Tyskland. I dem blev 7.000 danske og norske fanger og 10.000 fanger fra andre lande evakueret ud af kz-lejrene og over den dansk-tyske grænse.

De Hvide Bussers evakuering af kz-fanger er ikke særlig kendt - og dét faktum, at aktionen i høj grad var dansk, er stort set ukendt. I anledning af 70-året for redningsaktionen ønsker Nationalmuseet derfor at fortælle historien om De Hvide Busser med en stor særudstilling i 2015, hvor en af de originale hvide busser vil være i centrum.

I den forbindelse søger Nationalmuseet beretninger og genstande med tilknytning til De Hvide Busser. For eksempel information om de chauffører, der sad bag rattet i busserne, sygeplejerskerne, der kørte med, eller vognmændene hjemme i Danmark.
Museet søger også efterkommere, der kender deres forældres eller bedsteforældres historie eller har arvet genstande, dagbøger eller fotografier med forbindelse til De Hvide Busser.

Udstillingen ønsker nemlig så vidt muligt at fortælle, hvad der drev de mænd og kvinder, der valgte at tage af sted på den farefulde færd for at bringe de deporterede fanger i sikkerhed. Med udgangspunkt i de forskellige menneskers fortællinger vil udstillingen også sætte fokus på begrebet medborgerskab: For hvorfor valgte nogle at sætte livet på spil i en tid, der allerede var præget af ekstreme vilkår?

På den måde vil udstillingen belyse og diskutere de dilemmaer, som borgerne i et samfund kan blive stillet over for. Udstillingen handler derfor ikke kun om, hvordan man udviste medborgerskab under 2. verdenskrig – den vil også stille spørgsmålet: Hvordan er man en medborger i dag?

*Særudstillingen om De Hvide Busser åbner i Egmonthallen på Nationalmuseet i foråret 2015.*

-

**Sådan kontakter du Nationalmuseet:**

Hvis du eller dine slægtninge har tilknytning til De Hvide Busser, hvis du har arvet fotografier, dagbøger eller andre genstande med forbindelse til bussernes aktion, eller du ønsker flere oplysninger, kan du kontakte nedenstående kontaktpersoner.
Begge kan kontaktes telefonisk mandag-fredag i tidsrummet kl. 10.00 - 15.00.

Cecilie Wallengren Nilsson, akademisk medarbejder, Nationalmuseet.
E-mail: cecilie.wallengren.nilsson@natmus.dk
Tlf.: 4120 6064

Nynne Bojsen Faartoft, presse- og kommunikationsmedarbejder, Nationalmuseet.

E-mail: nynne.bojsen.faartoft@natmus.dk

Tlf.: 4120 6019